Man vas wat glo kleuterskool se Covid-19-geld steel(Foto: Maroela Media) ŉ Man wat glo R150 000 se Covid-19-hulp aan ŉ Kaapstadse kleuterskool in sy eie sak gesteek het, is in die Pretoriase handelshof op borgtog van R3 000 vrygelaat. Die 45-jarige Lesiba Samuel Modiba het glo die geld van die Werkloosheidsversekeringsfonds (WVF) wat reeds in Mei vanjaar aan die Durbanville Kleuterakademie betaal moes word, gesteel, het kapt. Ndivhuwo Mulamo, woordvoerder van die Valke, gesê. Die uitbetaling vorm deel van die regering se noodreaksieplan op die uitbreking van die Covid-19-pandemie. “Die ernstige korrupsieondersoekeenheid is bewus gemaak van die diefstal en ná ŉ deeglike ondersoek is Modiba Maandag in Hammanskraal in hegtenis geneem,” het Mulamo gesê. Die nasionale vervolgingsgesag (NVG) het ook reeds ŉ bewaringsbevel in die hooggeregshof bekom om die geld in Modiba se rekening te laat bevries. Die saak teen hom word op 18 November hervat.